text: Voldsom brand raserede nedlagt fabrik i Fredericia
  08 juni 2015 kl. 00.19
  Brand i Fredericia udvikler en del røg, og beboere i området bør lukke deres vinduer. Tre teenagere er anholdt
  En voldsom brand har søndag aften hærget en fabriksbygning i Vester Voldgade i Fredericia.
  Det er den nedlagte komfurfabrik Voss, der har været brand i, og branden var ifølge politiet meget voldsom.
  - Det er den nedlagte Voss-komfurfabrik, der brænder, fortæller vagtchef Lars Grønlund fra Sydøstjyllands Politi til Ritzau.
  - Bygningen var fuldstændig overtændt, da vi og brandvæsnet nåede frem, siger han.
  Der har ikke været fare for personer i forbindelse med branden, der også har udviklet en del røg.
  - Den stiger lige op, og vi skønner ikke, at det er nødvendigt at udsende et varsel om den, siger Lars Grønlund.
  - Men det er klart, at man skal holde sig fra røgen, og vi opfordrer folk i området til at holde vinduerne lukket.
  Branden er sent søndag aften under kontrol.
  Lokalpolitiet i Fredericia oplyser, at det har anholdt tre teenagere i forbindelse med branden.
  - Det er en helt tom bygning, som de unge typisk bruger til at opholde sig og måske drikke et par øl i. Vi har anholdt tre unge mennesker, som var kravlet op på et tag. Men det har de måske gjort for at se på branden.
  - Vi har ikke noget, der knytter dem direkte til branden, siger Ole Eckholdt fra lokalpolitiet.
  Mandag skal den gamle fabriksbygning undersøges for spor, før politiet ønsker at konkludere, om branden er påsat eller ej.
  